Russlands president Vladimir Putin i møte med Georgias president Eduard Sjevardnadse og Abkhasias statsminister Gennadi Gagulia i Sotsji 7. mars 2003.
**Sotsji-avtalen** (russisk: Сочинское соглашение, *Sotsjinskoje soglasjenije*; offisielt Соглашение о принципах мирного урегулирования грузино-осетинского конфликта, *Coglasjenije o printsipakh mirnogo uregulirovanija gruzino-osetinskogo konflikta*; georgisk: დაგომისის შეთანხმება, *Dagomisis shetankhmeba*) var en avtale om våpenhvile som markerte slutten på konfliktene mellom Abkhasia og Sør-Ossetia, og Georgia. Den ble signert i Sotsji av Georgia og Russland, som støttet Abkhasia og Sør-Ossetia, 24. juli 1992. Våpenhvilen trådde i kraft med Abkhasia 27. juli 1993. Konflikten blusset opp igjen i Sør-Ossetia i 2008.

Sør-Ossetia-avtalen
-------------------

Russland forhandlet våpenhvileavtalen i 1992. Avtalen gikk hovedsakelig ut på å ordne en våpenhvile mellom de georgiske og sørossetiske styrkene, men definerte også en konfliktsone rundt den sørossetiske hovedstaden Tskhinvali og etablerte en sikker korridor langs grensen til det sørossetiske territoriet. Avtalen etablerte også en kontrollkommisjon og en fredsbevarende militærstyrke for å forhindre videre konflikt. Denne ble satt under russisk kontroll, men besto av tropper fra Georgia og Russland, og spesielt Nord-Ossetia (siden den sørossetiske regjeringen ikke hadde blitt anerkjent, fungerte sørossetiske styrker som nordossetiske). I tillegg overså Organisasjonen for sikkerhet og samarbeid i Europa våpenhvilen og forhandlingene. De ønsket å fjerne potensielle konfliktkilder, støtte den tidligere våpenhvilen, i tillegg til å åpne opp et bredere politisk miljø mellom partene, for å hindre fremtidig konflikt.

Abkhasia-avtalen
----------------

Russland forhandlet en separat våpenhvile i 1993 med Abkhasia, som forbød millitær aktivitet i området og påtvang alle parter å trekke ut styrkene sine i løpet av 15 dager. I tillegg etablerte den en russisk-georgisk-abkhasisk kontrollgruppe for å overholde våpenhvilen, returnere det abkhasiske parlamentet til Sukhumi, innføre FN-observatørstyrker i området og å fortsette dialog for å løse konflikten. I august ble UNOMIG satt inn som FNs observatørstyrke i området. Våpenhvilen ble brutt 27. september da abkhasiske styrker inntok Sukhumi og erklærte seier. De georgiske styrkene trakk seg tilbake til Tbilisi siden Georgia ble medlem av SUS, hvilket endret Russlands forhold med Georgia i saken.

En ny avtale ble forhandlet i 1994, kalt Moskva-avtalen.

I 2003 gikk Georgias president Eduard Sjevardnadse og Russlands president Vladimir Putin sammen og signerte en ny avtale for å styrke forholdet mellom landene, gjennom økonomisk rehabilitering og gjenåpning av jernbanene mellom landene. Denne avtalen viste seg senere å bli en skuffelse for begge parter, spesielt georgierne.

Referanser
----------

1. ↑  «South Ossetia». *freedomhouse.org* **(engelsk)**. Arkivert fra originalen 3. oktober 2017. Besøkt 2. oktober 2017.
2. ↑  Sammut, Dennis; Cvetkovski, Nikola. «CONFIDENCE-BUILDING MATTERS - The Georgia-South Ossetia Conflict» (PDF). Besøkt 2. oktober 2017.
3. ↑  «Personal Representative of the CSCE Chairman-in-Office for Georgia» (PDF). Besøkt 2. oktober 2017.
4. ↑  Bloed, Arie (26. oktober 1993). *The Conference on Security and Co-Operation in Europe: Analysis and Basic Documents, 1972-1993* **(engelsk)**. Martinus Nijhoff Publishers. ISBN 0792325931.
5. ↑  Bothe, Michael; Kondoch, Boris (9. oktober 2002). *International Peacekeeping: The Yearbook of International Peace Operations* **(engelsk)**. Martinus Nijhoff Publishers. ISBN 9041119205.
6. ↑  «Abkhazia: Statement by the National Security Council of Georgia (S/2003/569)». *ReliefWeb* **(engelsk)**. 23. mai 2003. Besøkt 6. oktober 2017.
7. ↑  «United Nations Official Document». *www.un.org*. Besøkt 6. oktober 2017.

Eksterne lenker
---------------

* (ru) Avtaleteksten
* (en) Avtaleteksten på engelsk